আবু ইসহাক ইসফারায়িনী

আবু ইসহাক ইসফারায়িনি ছিলেন একজন প্রসিদ্ধ সুন্নি পণ্ডিত, ফকিহ, আইন তাত্ত্বিক, হাদিস বিশেষজ্ঞ, মুফাসসির, ধর্মতাত্ত্বিক ও আরবি ভাষাবিদ। তিনি বিশেষভাবে আকিদা, উলুমে হাদিস ও ফিকহে অভিজ্ঞ ছিলেন এবং তাঁর সময়ের শাফেয়ী মাযহাবের একজন নেতৃস্থানীয় ব্যক্তি ছিলেন। হিজরি পঞ্চম শতাব্দীর শুরুতে ইবনে ফুরাকের সাথে তিনি নিশাপুরে সুন্নি ইসলামের আশয়ারি ধর্মতত্ত্বের প্রধান প্রচারক ছিলেন।
আবু ইসহাক ইসফারায়িনি ইসফারাইনে শহরে জন্ম গ্রহণ করেন, যা বৃহত্তর খোরাসানের উত্তর পর্বতমালার প্রবেশদ্বারে অবস্থিত। শহরটি বায়হাক থেকে নিশাপুর পর্যন্ত সংযোগকারী প্রধান রাস্তা থেকে একটি সবুজ উপত্যকা ও পাহাড় দ্বারা বিভক্ত ছিল। তাঁর শৈশব সম্পর্কে খুব বেশি তথ্য পাওয়া যায় না। তবে জানা যায় যে, তিনি বিভিন্ন ইসলামি শাস্ত্র; যেমন হাদিস, আকিদা ( বিশ্বাস ও ধর্মীয় মতবাদ) ও কালামে বিস্তৃত ও গঠনমূলক শিক্ষা অর্জন করেছিলেন। তিনি আবু বকর ইসমাঈলির মতো বিশিষ্ট মুহাদ্দিসগণের নিকট হাদীস শাস্ত্রে গভীর অধ্যয়ন করেন। পরবর্তীতে তিনি শিক্ষা অর্জনের উদ্দেশ্যে বাগদাদ ভ্রমণ করেন এবং সেখানে সেই সময়ের বিখ্যাত সুন্নি বিদ্বানদের দরসে (পাঠ) অংশগ্রহণ করেন, যার মধ্যে ছিলেন আবুল হাসান বাহিলি, বাকিল্লানি ও ইবনে ফুরাক। 
ইসফারায়িনী শিক্ষা অর্জন শেষে বাগদাদ ত্যাগ করে নিজের জন্মস্থান ইসফারায়িনে ফিরে যাওয়ার সিদ্ধান্ত নেন। যদিও ইরাকের আলিমরা তাঁর প্রতি উচ্চ সম্মান ও স্নেহ প্রদর্শন করেছিলেন। এরপর তিনি নিশাপুরে আমন্ত্রণ গ্রহণ করেন এবং সেখানে তাঁর জন্য একটি শিক্ষাকেন্দ্র নির্মিত হয়। ৪১১ হিজরী সাল থেকে তিনি নিশাপুরের প্রধান জামে মসজিদে হাদীসের পাঠদান শুরু করেন। 
তিনি শাফিঈ ফিকহ, ইসলামি আইনতত্ত্ব, হাদীস এবং কালাম শাস্ত্রে বিশেষজ্ঞ ছিলেন। তাঁর শিক্ষার্থীদের মধ্যে কয়েকজন তাদের যুগের প্রসিদ্ধ ও খ্যাতনামা আলিমে পরিণত হন। তাঁদের মধ্যে উল্লেখযোগ্য হলেন:
ইবনে আসাকির বলেন: আবু ইসহাক ইসফারায়িনী এমন একজন ব্যক্তি ছিলেন, যিনি ইজতিহাদের মর্যাদা পাওয়ার পূর্ণ অধিকার রাখেন। কারণ তাঁর জ্ঞান ছিল অতল ও বিস্তৃত এবং তিনি একজন ইমামের সকল যোগ্যতা পূরণ করেছেন; যেমন: আরবি ভাষায় দক্ষতা, ফিকহ, কালাম, উসুলে ফিকহ ও কুরআন- হাদিসের গভীর উপলব্ধি। 
বর্তমান আবু ইসহাকের প্রায় সব রচনাই বিলুপ্ত হয়ে গেছে। ইমাম নববি বলেন, তাঁর গ্রন্থসমূহ এতই বিস্তৃত ও ব্যাপক ছিল যে, তা একাধিক খণ্ডেও ধারণ করা সম্ভব ছিল না। তিনি ফিকহ ( বিশেষ করে শাফেয়ী মাযহাব), হাদীস ও কালাম বিষয়ে ব্যাপকভাবে রচনা করেন। তবে ধারণা করা হয়, তিনি নিজের অধিকাংশ মনোযোগ বিরুদ্ধমতবাদী দলগুলোর মতবাদ খণ্ডনে নিয়োজিত করেন। এর মধ্যে বিশেষভাবে উল্লেখযোগ্য হলো মুতাযিলা সম্প্রদায়ের বিশ্বাসের বিরুদ্ধে তাঁর কঠোর জবাব। তিনি তাদের বিষয়ে একটি গ্রন্থও রচনা করেন, যার নাম ছিল "আল-মুখতাসান ফির রাদ ‘আলা আহলিল-ই‘তিযাল ওয়াল-কাদার" ( মুতাযিলা ও কাদারিয়া সম্প্রদায়ের বিরুদ্ধে সংক্ষিপ্ত খণ্ডন)। এছাড়া তিনি "আল-জামি‘ আল-হালী ফি উসূলিদ-দীন ওয়ার-রাদ ‘আলাল-মুলহিদীন" ( দ্বীনের মূলনীতিগুলির সুসজ্জিত সংকলন ও নাস্তিকদের খণ্ডন) নামে অপর একটি গ্রন্থ রচনা করেছেন। 
এছাড়াও আবু ইসহাক বহুবার মুতাযিলা চিন্তাবিদের সাথে প্রকাশ্য বিতর্কে অংশগ্রহণ করেন, যাদের মধ্যে অন্যতম ছিলেন বিখ্যাত ক্বাযী আবদুল জব্বার। তিনি কাররামিয়া নামক আরেকটি গোষ্ঠীর মতবাদকেও কড়া ভাষায় আক্রমণ করেন। কারণ তারা আল্লাহর সত্তার ব্যাপারে শরীরস্বরূপ ধারণা পোষণ করত। যদিও তাঁর রচনাগুলো সংরক্ষিত হয়নি, কিন্তু তাঁর মতামত ও দৃষ্টিভঙ্গি পরবর্তীতে শাফেয়ী আলেমদের নিকট অত্যন্ত মূল্যবান বিবেচিত হয়েছে। তাঁর বক্তব্য পরে বহু শাফেয়ী গ্রন্থের আইনতাত্ত্বিক আলোচনায় উদ্ধৃত হয়েছে। বিশেষ করে আবু ইসহাক শিরাজী ও ইবনে সালাহ তাঁর অবদানের স্বীকৃতি দিয়েছেন, যারা মনে করেন, কুরআনের আয়াত রহিত হওয়া (নাসিখ-মানসুখ) ও ইজমা (সর্বসম্মত মত) ইত্যাদি গুরুত্বপূর্ণ বিষয়ে শাফেয়ী ও আশয়ারি মতবাদ গঠনে আবু ইসহাকের দৃষ্টিভঙ্গি মুখ্য ভূমিকা পালন করেছে। এমনকি পরবর্তী যুগের বিখ্যাত আলেম ইমামুল হারামাইন জুয়াইনী ও ইমাম গাযালীও তাঁর মতামত সংরক্ষণ করেন; বিশেষ করে হাদীসের স্তর এবং ইজমা সংক্রান্ত বিষয়গুলোতে। 
আবু ইসহাক ইসফারায়িনি ৪১৮ হিজরীর মহররমে (ফেব্রুয়ারি, ১০২৭ খ্রি.) মৃত্যুবরণ করেন এবং তাঁকে ইসফারায়িনেই দাফন করা হয়। দ্বাদশ শতাব্দীতে তাঁর কবর ধর্মপ্রাণ দর্শনার্থীদের আগমনস্থলে পরিণত হয়।